Den 28. januar slog Martin Toft den danske timerekord, da han tilbagelagde 52,114 kilometer, og i den forbindelse bestilte han en dopingtest, så han kunne få anerkendt rekorden. Nu viser det sig imidlertid, at han er testet positiv for stoffet DMBA, som figurerer på den forbudte liste.

Efterfølgende har Martin Toft afleveret både åbnede og uåbnede produkter til Anti Doping Danmark, og her har laboratorieundersøgelser vist, at der har været DMBA i et lovligt kosttilskud, som er købt gennem en anerkendt forhandler.

Derfor har ADD valgt at indstille til dopingnævnet, at den dobbelte danmarksmester i enkeltstart får en reprimande og ingen karantæne.

"DMBA indgår ikke i produkter, der sælges lovligt i Danmark, og Martin Toft Madsen har kun købt lovlige produkter via anerkendte danske forhandlere, ligesom han har undersøgt produkternes indholds-deklarationer. Der har været en klar uoverensstemmelse mellem producentens oplysninger og de faktisk forhold vedr. de købte kosttilskud," skriver DCU i en pressemeddelelse.

"ADD skriver i indstillingen til Dopingnævnet, at Martin Toft Madsen har udvist den forsigtighed, man med rimelighed kan forvente af en eliteidrætsudøver i forbindelse med brug af kosttilskud, og det er første gang, at ADD fundet anledning til at analysere en udøvers kosttilskud. Baggrunden er blandt andet, at Martin Toft Madsen udførligt havde opgivet produkterne til protokollen i forbindelse med prøvetagningen, og at han var i besiddelse af både åbnede og uåbnede produkter, der blev overdraget til ADD til analyse," tilføjes det.

BHS-Almeborg Bornholm støtter op om Martin Toft og lader ham fortsætte upåvirket på holdet, som han også har gjort det, mens undersøgelsen var i gang, da DMBA er et stof, der er hurtigt ude af kroppen.

"Sagen får heller ingen konsekvenser for Martins forsatte virke for BHS-Almeborg Bornholm, da vi mener, at sagen ikke er Martins skyld, og at han ikke har forbrudt sig mod holdets antidoping-politik," meddeler Christian Andreasen i en pressemeddelelse fra holdet.

Martin Toft mister sin timerekord, men ellers beholder han samtlige resultater, han har opnået, heriblandt altså to DM-titler i enkeltstart og sejren i UCI-løbet Rent Liv Løbet Skive.